GiliGold/VAD_KnessetCorpus huggingface dataset:
דוד טל: הערעור של אופיר פינס גם התקבל.
דוד טל: אנחנו עוברים לערעור הבא של חבר הכנסת אברהם מיכאלי.
דוד טל: בבקשה אדוני.
אברהם מיכאלי: מדובר פה בנושא מאוד מוזר וכאוב.
אברהם מיכאלי: מדובר בהליך משפטי שנקרא צו הבאה.
אברהם מיכאלי: מדובר בהליך משפטי די נפוץ.
אברהם מיכאלי: כאשר מזמינים עד להגיע לבית המשפט והוא לא מופיע אז הצד השני מבקש להביא אותו בצו הבאה.
אברהם מיכאלי: בדרך כלל, יום לפני הדיון, מגיע שוטר הביתה אומר שאתה צריך להופיע לעדות ומחתים אותך על ערבות שתופיע בבית המשפט ואז משחררים אותך ולא לוקחים אותך בניידת.
אברהם מיכאלי: מה שקרה הוא שעצרו בשבת יהודי חשוב בבני ברק, כאשר העדות היא ביום רביעי.
אברהם מיכאלי: שימו לב, העדות היא ביום רביעי.
אברהם מיכאלי: מסתבר שמקרים כאלה של מעצרים ביום שבת חוזרים על עצמם וזה לא מקרה ראשון.
אברהם מיכאלי: במשטרה יש אטימות.
אברהם מיכאלי: כשפנו לקצין התחנה באזור, הוא לא ידע מי ביצע את ההליך.
אברהם מיכאלי: בינתיים האיש נעצר ביום שבת ולקחו אותו בניידת ביום שבת.
מאיר פרוש: יתרה מכך, אני מוסיף על מה שהרב מיכאלי אמר.
מאיר פרוש: ביום שישי אחר הצהריים ביקרו בביתו של הרב ואמר שיש צו הבאה.
מאיר פרוש: הרב אמר שהוא יבוא ביום ראשון בבוקר כדי לחתום שאכן הוא יתייצב.
מאיר פרוש: כך סוכם.
מאיר פרוש: אבל בשבת בבוקר בבני ברק הופיעה ניידת ולקחו את הבן אדם.
קולט אביטל: זה כבר קרה אז מה הדחיפות?
מאיר פרוש: זה יכול לקרות מחר עוד פעם.
משה שרוני: צריך למנות ועדה ממלכתית.
דוד טל: סגנית יושבת ראש הכנסת בזכות הדיבור.
קולט אביטל: אם הנושא עקרוני וחשוב, למה שלא תגישו הצעה רגילה?
קולט אביטל: אין בזה שום דחיפות.
קולט אביטל: זה כבר קרה, וזה אחרי מעשה.
דוד טל: אפשר, גברתי, לצפות דברים כאלה?
דוד טל: אם הוא יגיש עכשיו על דבר וירטואלי שלא בא לעולם, אז תאשרי את זה?
דוד טל: אז כל דבר שהוא יביא, זה כבר קרה.
דוד טל: הנשיאות מתנגדת?
משה שרוני: ועדה ממלכתית.
דוד טל: מי בעד לקבל את ערעורו של חבר הכנסת מיכאלי, ירים את ידו?
דוד טל: הצבעה בעד – רוב נגד – 1 נמנעים – אין ערעורו של חבר הכנסת אברהם מיכאלי נתקבל.
דוד טל: גם הערעור הזה התקבל.
דוד טל: ממלאי מקום קבועים בוועדת הכלכלה ובוועדת החינוך, התרבות והספורט.
דוד טל: אנחנו עוברים לנושא ממלאי מקום קבועים בוועדות הכנסת.
דוד טל: גברתי היועצת המשפטית, אני אבקש שתציגי את הנושא של ממלאי מקום קבועים בוועדות.
ארבל אסטרחן: לאחרונה התברר, בדרך מקרה, למזכירות הוועדה, שבינואר 2007, יו"ר ועדת הכנסת דאז הודיע במליאת הכנסת, בעקבות החלטה בוועדת הכנסת, על שלושה ממלאי מקום קבועים בוועדות: חבר הכנסת וילן בוועדת הכלכלה, מוחמד ברכה בחינוך וחבר הכנסת גבאי בחינוך.
ארבל אסטרחן: בעקבות בדיקה שנעשתה לאחרונה במזכירות הוועדה התברר שלא ניתן בכלל היה לקבל החלטה כזאת לגבי שניים מחברי הכנסת, וילן וברכה, שכן ממלא מקום קבוע יכול להיות רק מהסיעה של חבר ועדה.
גדעון סער: זה מה שקורה כשלא מתייעצים איתי.
ארבל אסטרחן: בנוסף התברר שממלא מקום קבוע צריך להיבחר על-ידי הכנסת ובאותו מקרה רק נמסרה הודעה לכנסת.
דוד טל: איפה יושב ראש הקואליציה?
גדעון סער: איזה מהם?
גדעון סער: כל אחד קוצר הצלחה ועוזב.
משה שרוני: הוא חוגג.
ארבל אסטרחן: היות והכנסת לא הצביעה על זה בכלל, המעשה גם לא נעשה משום כיוון.
ארבל אסטרחן: היות והדבר התברר כרגע נעשתה פניה לחברי הכנסת.
ארבל אסטרחן: נדמה לי שהם הבינו את העניין וויתרו על הכהונה שלא אפשרית.
ארבל אסטרחן: לפיכך, בעצם, צריך להודיע כאן בוועדה, ואחר כך במליאה, שאותה הודעה מתחילת 2007 נמסרה בטעות והם אינם יכולים לכהן כממלאי מקום.
דוד טל: כאמור, חבר הכנסת מוחמד ברכה וחבר הכנסת אבו וילן ויתרו על מקומם כממלאי מקום קבועים בוועדה.
דוד טל: נשאר לנו את הנושא של חבר הכנסת גבאי.
ארבל אסטרחן: חבר הכנסת גבאי יכול להיות ממלא מקום קבוע בוועדת החינוך כי יש חבר מסיעתו.
ארבל אסטרחן: אבל באותו מעמד נמסרה רק הודעה למליאה אבל נדרשת גם הצבעה במליאה.
דוד טל: אז אנחנו נתקן את הטעון תיקון.
דוד טל: גם נביא את גבאי ונצביע עבורו וגם נאמר ששגגה יצאה מתחת ידנו לגבי חברי הכנסת ברכה ואבו וילן.
ראובן ריבלין: אני רוצה לשאול שאלה את היועצת המשפטית.
ראובן ריבלין: האם הממשלה לא יכולה לקבל החלטה שבה היא מתלה את קיומה באישור כולה כמקשה אחת?
ראובן ריבלין: לקבוע שחבר הכנסת טל ואנוכי נכהן בתפקיד.
ראובן ריבלין: יבוא חבר הכנסת סער ויגיד שהוא רוצה להצביע על כל אחד בנפרד כי הוא בעד טל אבל נגד ריבלין.
ראובן ריבלין: הממשלה, שההחלטה יצאה מתחת ידה, אומרת שהיא מבקשת למנות את חברי הכנסת טל וריבלין אבל הא בהא תליה.
ראובן ריבלין: זאת אומרת, לא למנות את טל בלי ריבלין ולא למנות את ריבלין בלי טל .
ראובן ריבלין: האם הממשלה רשאית לפני הכנסת להביא החלטה כזאת?
גדעון סער: ניתנה אתמול חוות דעת בעניין זה.
דוד טל: חבר הכנסת סער, חוות דעת בנושא זה ניתנה עוד בעבר ודנו בנושא הזה, כמדומני, בוועדת הכנסת לפני כמה שנים.
ראובן ריבלין: חבר הכנסת סער זכה הבוקר, ובצדק, ליוקרה רבה, אפילו יותר מהשרים שהתמנו.
גדעון סער: אדוני מדבר עלי בכפיפה אחת?
גדעון סער: אני חושב שהשאלה במקומה והיא נכונה.
גדעון סער: מה לעשות שהתכונות של חבר הכנסת ריבלין הן כאלה טובות ורוצים להצביע עבורו.
ראובן ריבלין: אתמול לא הייתי שואל את השאלה הזאת.
ראובן ריבלין: אבל היום, הואיל ועוד מעט נהיה בממשלה, אני רוצה שמה שהיה אתמול לא יהיה תקדים.
דוד טל: מה דעת הלשכה המשפטית.
ארבל אסטרחן: אני אגיד בקצרה ואתן דוגמה אחרת.
ארבל אסטרחן: אחת הטענות העיקריות שנשמעו נגד חוק ההסדרים זה שהממשלה אומר שהיא רוצה להביא 70 חוקים ביחד ומאד נוח שהכנסת מצביעה עליהם ביחד כי היא רוצה לתקן גם את התשתיות, גם את הרכבת וגם את החשמל.
ארבל אסטרחן: בית המשפט העליון, מפי הנשיאה בייניש, אמר שהדבר פוגע בזכות ההשתתפות של חבר הכנסת.
ארבל אסטרחן: צריך לאפשר לו בדברים מסוימים לתמוך ובדברים מסוימים להתנגד.
ראובן ריבלין: הממשלה יכולה למשוך אם הכנסת דורשת ממנה לפצל.
ראובן ריבלין: גם פה הממשלה יכלה למשוך.
ארבל אסטרחן: הממשלה מביאה הצעת חוק לקריאה ראשונה.
ארבל אסטרחן: היא אומרת לכנסת: "בבקשה תצביעו על 200 העמודים האלה".
ארבל אסטרחן: אתה תומך ב-100 עמודים ומתנגד ל-100 עמודים.
ארבל אסטרחן: איך תישמע דעתך?
ראובן ריבלין: לכן באה הכנסת והתגוננה בפני הממשלה ואמרה שהיא לא רוצה.
ראובן ריבלין: מה עוד שחוקים אלה הם חוקים שעושים פלסתר את עבודת הכנסת כי הם מבטלים חוקים של הכנסת.
דוד טל: זה טעם אחר לגמרי.
ראובן ריבלין: עם כל הכבוד לייעוץ המשפטי שהוא עמוק, ובעיקר היועצת המשפטית הנוכחית, שהיא באמת תלמידת חכם בנושאים של הכנסת, אני רוצה לדעת האם הכנסת יכולה להביא החלטה מראש?
מאיר פרוש: ומה קורה אם אדם מסכים לסעיף אחד בחוק ולסעיף השני הוא לא מסכים.
מאיר פרוש: הוא מצביע על החוק?
ארבל אסטרחן: בקריאה שניה מצביעים סעיף סעיף.
דוד טל: ובקריאה שלישית אתה יכול להחליט אם אתה רוצה להצביע עבור החוק.
ארבל אסטרחן: חוות דעתה של היועצת המשפטית לכנסת, שניתנה עוד בשנת 2005, בתקופת יו"ר הכנסת הקודם, גרסה שמבחינה חוקתית, כאשר נשמעת בקשה להפריד בין ההצבעות, היא קבעה שהיא רואה את זה בשונה מאשר כינון הממשלה הראשון, שבו אכן יש הצבעה אחת והכנסת מאשרת את הממשלה.
ארבל אסטרחן: לאחר מכן, כאשר הממשלה מביאה בקשות לשרים שונים, אם נשמעת בקשה כזאת, מטעם אחד מחברי הכנסת היא יכולה לאפשר הצבעות נפרדות.
ארבל אסטרחן: עם זאת היא השאירה עדיין שיקול דעת ליושב ראש הכנסת או ליושב ראש הישיבה.
ראובן ריבלין: זה בסדר, אבל האם הממשלה יכולה למשוך באותו רגע את הערעור?
דוד טל: הממשלה יכולה למשוך תמיד.
גדעון סער: על זה אין חילוקי דעות.
דוד טל: לית מאן דה פליג שהיא יכולה.
דוד טל: בקשתך יו"ר ועדת החוקה, חוק ומשפט להעברת הצ"ח להגנה על עדים, התשס"ח-2008, (מ/380), מוועדת החוקה, חוק ומשפט לדיון בו והגנת הסביבה.
דוד טל: אנחנו עוברים לנושא הבא: הצעת חוק להגנת עדים.
דוד טל: יש כאן בקשה של פרופסור בן ששון - - -
גדעון סער: מה עם הנושא של סגני היו"ר?
דוד טל: זה פרט שולי שאפשר להעביר אותו.
דוד טל: אני מדבר על הצעת חוק להגנת עדים, שהועברה לוועדת חוקה חוק ומשפט.
דוד טל: יושב ראש הוועדה מבקש שאנחנו נעביר את זה לוועדת הפנים והגנת הסביבה.
דוד טל: אם לא, נצביע.
משה שרוני: למה החוק הזה צריך לעבור לפנים?
משה שרוני: אני לא מבין.
גדעון סער: אני בהחלט אתמוך בבקשת יושב ראש ועדת החוקה אם יש קונצנזוס בין שניהם.
גדעון סער: נדמה לי שהגנה על עדים, למרות ההיבטים האבטחתיים שבו, בסופו של דבר הוא נושא של מערכת המשפט.
גדעון סער: זה מוזר בעיניי.
דוד טל: אני חושב שאם יש הסכמה - - -
גדעון סער: ניתן לראות בזה היתר מכללא, מצד יושב ראש ועדת החוקה, להעביר כל נושא שהוא בתחום טיפולה ועדת החוקה לוועדות אחרות.
ראובן ריבלין: אולי הוא לא רצה לטפל בדברים אקטואליים.
דוד טל: רבותי, אני מעלה את זה להצעה.
דוד טל: מי בעד להעביר את הנושא לוועדת הפנים.
דוד טל: הצבעה בעד – רוב נגד – 1 נמנעים – אין ההצעה להעביר את הצעת חוק להגנה על עדים לוועדת הפנים, נתקבלה.
דוד טל: אנחנו מעבירים את זה לוועדת הפנים.
דוד טל: הצעת חוק הכנסת (מספר סגני יושב ראש הכנסת בתקופת כהונתה של הכנסת השבע עשרה), התשס"ח-2008 – הכנה לקריאה שניה ושלישית.
דוד טל: אנחנו עוברים להצעת חוק, שעברה אתמול בקריאה ראשונה, הצעת חוק הכנסת (מספר סגני יושב ראש הכנסת בתקופת כהונתה של הכנסת השבע עשרה), התשס"ח-2008.
דוד טל: גברתי היועצת המשפטית, תקרא את ההצעה.
ארבל אסטרחן: מדובר בהצעה קצרה שנדונה פה לקראת הקריאה הראשונה.
ארבל אסטרחן: היא קובעת כך: "הוראה מיוחדת לתקופת כהונתה של הכנסת השבע עשרה 1.
ארבל אסטרחן: על אף הוראות סעיף 10 לחוק הכנסת (שהוא הסעיף שמגביל את מספר הסגנים לשבעה), התשנ"ד-1994, מיום תחילתו של חוק זה ועד תום תקופת כהונתה של הכנסת השבע עשרה, מספר הסגנים של יושב ראש הכנסת לא יעלה על שמונה".
משה שרוני: אני מסתייג.
משה שרוני: לא יכול להיות שעד עכשיו הסתדרנו עם 7 ופתאום צריכים 8.
משה שרוני: אם היה הסכם בין האיחוד הלאומי ובין הסיעות הערביות, שחצי קדנציה הם וחצי קדנציה - - -
דוד טל: שרוני, לא היה הסכם בין איחוד לאומי וערבים, היה הסכם בוועדה המסדרת.
משה שרוני: לא יכול להיות שהיום נשאיר את המצב כאילו שלא היתה החלטה בוועדה המסדרת ונגביל את זה.
משה שרוני: לא יכול להיות, ואני אמרתי ואני חוזר - - -
דוד טל: אמרת את זה אתמול ואתה צודק, שהיות וכוחה של מפלגה מסוימת הצטמצם - - -
משה שרוני: קטנה לרביעיה, אז לא יכול להיות שיהיה סגן.
משה שרוני: אז לא צריך להגדיל את זה, צריכים להודיע, במקום זה, האיחוד הלאומי.
משה שרוני: או, אם יושבת ראש הכנסת היתה באה עם הצעה מהפכנית והיתה אומרת שלכל סיעה מעל 5 חברים מגיע סגן, אני מקבל והייתי תומך בזה.
דוד טל: אני מבקש שתעביר את ההסתייגות שלך בכתב.
ארבל אסטרחן: ההסתייגות לא יכולה לשלול את החוק.
ארבל אסטרחן: אם ההסתייגות היא שהחוק לא יהיה, לא ניתן להגיש את זה.
דוד טל: הוא יכול להגיש הסתייגות שיהיו 10 סגנים.
דוד טל: אם הוא מדבר על כך שכל 5 חברי כנסת מזכים בסגן, אז כמה שיהיה.
דוד טל: כנראה שיהיו 10 סגנים.
דוד טל: תגיש הצעה.
ארבל אסטרחן: הוא לא צריך להגיש, אם הוא אומר את זה כעת, זה בסדר.
גדעון סער: התהיות של חבר הכנסת שרוני הן בהחלט במקומן, רק שיש בעיה אחת.
גדעון סער: הן היו צריכות להיות מושמעות בוועדה המסדרת ולא היום.
גדעון סער: מה המפתח הראוי זה דבר - - -
דוד טל: הוא לא יכול היה לצפות פני עתיד, לדעת שסיעת "צדק לזקן" תתפלג.
גדעון סער: אם אני לא טועה, אז הוא היה חבר הוועדה המסדרת וישב איתנו בשם סיעתו.
גדעון סער: ברור שאם נלך למפתח כזה, לא רק שנצטרך לתת לסיעות נוספות אלא גם הסיעות שמיוצגות בנשיאות יהיו להם עוד נציגים.
גדעון סער: לסיעת הליכוד יש 12 חברי כנסת, אז לפי השיטה, מגיעה לה עוד סגן, חוץ מחבר הכנסת אדלשטיין.
גדעון סער: יש פה דבר פשוט שהוא בגדר התחייבות של סיעות הבית, על פי כללי המשחק המקובלים ועל פי הסכמות שהיו.
גדעון סער: מתחילת הקדנציה סיעת הליכוד הלאומי מפד"ל, שבאמת מגיע לה סגן לנשיאות.
גדעון סער: אני פשוט מציע לקיים את זה.
גדעון סער: הנושא, כשלעצמו, לא מצדיק בעיניי התרגשות גדולה.
גדעון סער: זאת הוראת שעה לפרק זמן, שגם אם הכנסת תאריך ימים.
רוברט אילטוב: לא הייתי בוועדה המסדרת כי לא הייתי יושב ראש סיעה באותה תקופה והייתי רוצה לשמוע מה היה הסיכום.
רוברט אילטוב: לא נראה לי שהיה סיכום שיהיה סגן לסיעות הערביות.
רוברט אילטוב: הבנתי שצריכה להיות החלפה.
רוברט אילטוב: נראה לי שאחמד טיבי סירב להתפטר ואז מצאו פיתרון אחר ואז בא החוק.
משה שרוני: צריך להביא את הפרוטוקול.
דוד טל: הסיכום היה שיהיה סגן ערבי ושנתקן את החוק.
רוברט אילטוב: למה לא תוקן החוק אז?
דוד טל: הסיכום היה שבמחצית הקדנציה יתקנו את החוק.
גדעון סער: סוכם שלאיחוד הלאומי מגיע על חצי קדנציה ולכן לא היה בזה צורך באותה שעה.
גדעון סער: המקור של הכל הוא הרצון של יושבת ראש הכנסת הנוכחית לשמור על מהלך שהתחיל בו יושב ראש הכנסת הקודם, שאפשר לאהוב אותו או לא לאהוב אותו, והוא מתן ייצוג לחבר כנסת ערבי בנשיאות, על אף שאף אחת מהסיעות הערביות איננה בגודל שמצדיק ייצוג בנשיאות.
גדעון סער: בכל מקרה, בוא נניח שהיינו מגיעים למסקנה שהגישה הזאת לא נכונה.
גדעון סער: הרי לכפות על חבר להתפטר מהנשיאות צריך רוב של 90.
גדעון סער: אי אפשר להחליף את זה אלא בהתפטרות שלו.
רוברט אילטוב: לכן נראה לי שהוא פשוט לא רצה ללכת ונאלצנו - - -
דוד טל: הסיכום היה באמת שיהיה ייצוג לערבים.
אלכס מילר: בנשיאות יש ייצוג על פי העליות?
גדעון סער: תשמע חבר הכנסת מילר, יכול להיות שאתה לא אוהב את זה אבל זה המצב.
גדעון סער: אני לא מציע לעשות התחשבנות על גבו של חבר הכנסת יצחק לוי.
רוברט אילטוב: לכן אנחנו תמכנו בזה אבל עכשיו אנחנו דנים על החוק.
משה שרוני: אני מבקש את הפרוטוקול של הוועדה המסדרת.
דוד טל: חבר הכנסת גבאי, אתה תומך במינויו של חבר הכנסת יצחק לוי?
אליהו גבאי: זאת לא השאלה.
אליהו גבאי: השאלה קודם, איך מגיעים למצב שחבר כנסת שהיה צריך לפנות את מקומו לא מפנה.
אליהו גבאי: זה מעשה בריונות שהכנסת לא צריכה להשלים עם זה.
אליהו גבאי: יש כללים שצריך לנקוט כלפי חבר כנסת שאם הוא מחויב להתפטר, הוא צריך להתפטר.
אליהו גבאי: אי אפשר להתחייב בגלל שרוצים לתת ייצוג לאוכלוסייה הערבית.
אליהו גבאי: זה לא הולך לפי ייצוג עדות.
רוברט אילטוב: אז צריך לתת ייצוג גם לדרוזים.
דוד טל: חבר הכנסת גבאי, זה היה הסיכום.
דוד טל: אני מבקש מהחברים שדנים בנושא הזה.
דוד טל: הפרוטוקולים מאוד ברורים.
דוד טל: מי שרוצה יכול לקבל את הפרוטוקולים מוועדת הכנסת.
דוד טל: אני קראתי אותם כמה פעמים.
אליהו גבאי: מי היה צריך להתפטר כדי שאפשר יהיה להחליף את יצחק לוי?
דוד טל: לא צריך להתפטר.
דוד טל: החלטנו אז שאנחנו מחוקקים חוק, הוראת שעה, להוסיף עוד סגן.
דוד טל: אנחנו משאירים את הייצוג לערבים.
אליהו גבאי: סליחה, אי אפשר ליהנות משני העולמות.
אליהו גבאי: גם נהנים כקבוצה וגם - - -
דוד טל: גבאי, הוועדה המסדרת והוועדה הזאת, בראשותה של רוחמה אברהם, אישרה את הדבר.
משה שרוני: אבל אפשר לכנס מחדש את הוועדה המסדרת ולדון בנושא.
גדעון סער: ועדת הכנסת היא הוועדה שנכנסת לנעלי הוועדה המסדרת.
גדעון סער: יש לכם שתי ברירות, לא לאפשר לחבר הכנסת לוי להתמנות או כן.
משה שרוני: השאלה לא נכונה.
אלכס מילר: אדוני היושב ראש, כשהתקבלה החלטה שבסופו של דבר תהיה רוטציה ולא התקבלה החלטה שגם הנציג של האיחוד הלאומי מפד"ל יתחיל בתור סגן וגם אחמד טיבי יכהן כסגן, הייתי מבין שכל שינוי - אם יש צורך בשינוי והכנסת תחליט על השינוי זה צריך לעבור בכנסת הבאה.
דוד טל: אבל מילר, זאת ההחלטה של הוועדה המסדרת.
דוד טל: היא החליטה שזה יתבצע במחצית הקדנציה ועכשיו אנחנו נמצאים במחצית הקדנציה.
אלכס מילר: אדוני היושב ראש, אני מציע שתהיה רוטציה.
דוד טל: מהכנסת הבאה והלאה.
גדעון סער: מה זאת אומרת שתהיה רוטציה?
גדעון סער: אתה יכול לחייב אותו להתפטר?
אלכס מילר: שאחמד טיבי ייצא והנציג של מפד"ל ייכנס ואז אנחנו נחליט.
גדעון סער: מאה אחוז, בואו לא נאשר, זה הנציג שלכם.
דוד טל: רבותי, זה היה הסיכום כאן בוועדה.
דוד טל: אפשר לשנות את הסיכום, תעלו הצעה לסדר, תשנו מה שאתם רוצים ונדון בכל הצעת חוק אחרת שתגישו.
דוד טל: כמו שגדעון אמר, אני חושב שהסכמים צריך לכבד ולא צריך לעשות את זה על הגב של יצחק לוי.
דוד טל: שרוני, אתה רוצה שנצביע על ההסתייגות שלך לגבי כל חמישה?
דוד טל: רבותי, אני מעלה להצבעה את הסתייגותו של חבר הכנסת שרוני.
דוד טל: אתה מדבר על 5 אבל לא יותר מ-1 .
משה שרוני: לא יותר מאחד.
דוד טל: כך שגדעון סער לא יכול לקבל שלושה ארבעה סגנים.
דוד טל: אני מעלה להצבעה את הצבעתו - - -
רוברט מילר: אני מבקש התייעצות סיעתית.
דוד טל: אתה רוצה לשחק איתי?
דוד טל: יש לך חצי דקה.
רוברט מילר: גם לי מותר.
רוברט מילר: יש לי הסתייגות נוספת.
אריה אלדד: מילר, לא תשימו איש לאומי בנשיאות.
אריה אלדד: הרי זה מה שיקרה עם הרעיון שלכם.
דוד טל: אני הייתי מציע לכם לקרוא את הפרוטוקול של הוועדה המסדרת אז התמונה היתה ברורה יותר.
משה שרוני: אולי נדחה את הדיון?
משה שרוני: נקרא את הפרוטוקול, נחשוב ונבוא.
דוד טל: לא, היום אני מצביע.
דוד טל: יש לי התחייבות אישית לרב לוי, שאני מקדם את החוק ועד סוף הכנס הזה אני מסיים אותו.
דוד טל: אני מתכוון לעמוד בזה.
משה שרוני: תורידו את מי שצריך להוריד ואז אין בעיה.
גדעון סער: שרוני, תחשוב שלרב לוי קוראים אפללו או רוחמה.
משה שרוני: עם כל הכבוד, אני מכבד את הסיעה הזאת אבל צריכים גם לחשוב.
משה שרוני: אמרתי שאני לא אוטומט של אף אחד.
דוד טל: אנחנו עוברים להסתייגויות של חבר הכנסת שרוני.
דוד טל: הוא מציע שלכל סיעה בת 5 חברים ומעלה יהיה סגן אבל רק סגן יושב ראש אחד.
דוד טל: מי בעד קבלת ההסתייגות הזאת ירים את ידו.
דוד טל: הצבעה בעד – 1 נגד – רוב נמנעים – 1 הסתייגותו של חבר הכנסת משה שרוני לא נתקבלה.
דוד טל: ההסתייגות לא התקבלה אבל אתה יכול להגיש את ההסתייגות.
דוד טל: תהיה הסתייגות ותוכל לדבר 5 דקות במליאה.
דוד טל: ח"כ כנסת אילטוב, מה ההסתייגות שלך?
רוברט אילטוב: אני מבקש להגיש הסתייגות נוספת.
רוברט אילטוב: אני מציע 9 חברי כנסת ומעלה.
דוד טל: אני מעלה להצבעה את הסתייגותו של חבר הכנסת אילטוב, דהיינו, סיעה מ-9 חברי כנסת ומעלה תזכה אותה בסגן יושב ראש הכנסת.
גדעון סער: אי אפשר ליישם את זה בלי שינוי הרכב הנשיאות, זה מגוחך.
דוד טל: הצבעה בעד - 3 נגד – רוב נמנעים – אין הסתייגותו של חבר הכנסת רוברט אילטוב לא נתקבלה.
דוד טל: ההסתייגות לא נתקבלה.
ארבל אסטרחן: מה עם סיעה שהיום היא פחות מ-9 ויש לה סגן?
גדעון סער: אי אפשר לחייב אותם להתפטר, זה בדיוק העניין.
דוד טל: אז צריך יהיה לעשות עוד הוראת שעה.
דוד טל: עכשיו אני עובר להצעת החוק, כפי שהצגתי אותה בתחילת הדיון.
דוד טל: מי בעד הצעת החוק, להוראת שעה, ירים את ידו?
דוד טל: הצבעה בעד – רוב נגד – אין נמנעים - 2 הצעת חוק הכנסת (מספר סגני יושב ראש הכנסת בתקופת כהונתה של הכנסת השבע עשרה), התשס"ח-2008 נתקבלה.
דוד טל: תודה, הצעת החוק עברה ברוב קולות.
ארבל אסטרחן: אני רוצה להבהיר לגבי ההסתייגות.
ארבל אסטרחן: אני אכניס את שתי ההסתייגויות ואני אציין שאם מכהן היום סגן שלא עומד בתנאים האלה, כמו אחמד טיבי, כהונתם תפקע, זאת הכוונה?
דוד טל: צהרים טובים, אני מתכבד לפתוח את ישיבת ועדת הכנסת.
דוד טל: על סדר יומנו קביעת מסגרת הדיון להחלטות הממשלה מימים 13 באפריל ו-6 ביולי, בהתאם לסעיף 31(ג) לחוק יסוד: הממשלה לבטל את המשרד לנושאים אסטרטגיים; בהתאם לסעיף 15 לחוק יסוד: הממשלה לצרף את חבר הכנסת אלי אפללו כשר נוסף בממשלה; בהתאם לסעיף 31(א) לחוק יסוד: הממשלה לשנות את חלוקת התפקידים בין השרים כדלקמן: חבר הכנסת אלי אפללו יכהן בתפקיד השר לקליטת העלייה במקום השר יעקב אדרי.
דוד טל: השר יעקב אדרי ימשיך לכהן בתפקיד השר לפיתוח הנגב והגליל.
דוד טל: השרה רוחמה אברהם-בלילא תכהן בתפקיד שרת התיירות במקום תפקידה כשרה בלי תיק, ותמשיך לכהן כשרה מקשרת בין הממשלה לכנסת.
דוד טל: הצעות לקיום סדרי היום – יושב ראש האופוזיציה, יש לכם הצעה מגובשת?
גדעון סער: אני מציע שיתייקם דיון סיעתי על-פי מה שקבוע בתקנון, דהיינו עשר דקות לסיעה.
דוד רותם: אני חושב שאנחנו מדברים פה על נושאים רציניים.
דוד רותם: חוץ מאשר לגבי סעיף א2, צירוף חבר הכנסת אפפלו לממשלה, אני יכול לשכנע את ראש הממשלה – אם הוא ישמע את הנאום שלי - לחזור בו מדברים אחרים שהוא מתכוון לעשות.
דוד רותם: כמו שאנחנו לא מקיימים דיון אי-אמון כשראש הממשלה לא נמצא, כך צריך להיות גם כאן.
דוד רותם: גם ממלאת מקומו לא נמצאת, זה דבר שהופך אותנו למין חותמת גומי, וזה פוגע גם בכבוד הכנסת, לדעתי.
דוד רותם: ראש הממשלה הוא האיש שמרכיב את הממשלה שלו, הוא האיש שמביא את השרים שלה.
דוד רותם: אני חושב שלא ראוי שנדון בדברים האלה.
דוד רותם: צירופו של אפללו זה בסדר, אבל בכל היתר צריך לדון כשראש הממשלה נמצא.
דוד רותם: אתן לכם דוגמה, שר התיירות והשר המקשר - איך אפשר לעשות את שני התפקידים האלה?
אלי אפללו: איך אפשר לעשות את שני התפקידים האלה?
אלי אפללו: עובדה שיעשו אותם.
אלי אפללו: לעצם העניין, כשהיו צריכים למנות את אהוד ברק לשר הביטחון ראש הממשלה לא היה.
אלי אפללו: הייתה אפשרות למנות אותו ומינו אותו.
גדעון סער: הוא ידע למה.
אלי אפללו: לגבי סדרי הדיון שהציע חבר הכנסת סער – אני לא מתנגד, אני בעד.
יעקב מרגי: אני רוצה להתייחס קודם כול לסעיף ב' בסדר היום.
יעקב מרגי: קודם כול, אני שמח שנגמרו האיומים האסטרטגיים על מדינת ישראל.
יעקב מרגי: אני יודע כמה חשיבות הייתה למשרד הזה כשהוא הוקם, כנראה שיש היום אמירה שנצטרך לשמוע עליה, או בוועדת החוץ והביטחון או שיהיה דיון בממשלה על האיומים האסטרטגיים שהוסרו מעל מדינת ישראל.
יעקב מרגי: הייתי רוצה להתייחס להתנהגות הקואליציה בסוגיה של מפלגת העבודה.
יעקב מרגי: לא ייתכן שיושבת מפלגה בקואליציה, מתנהלת בצורה שיש להעריך, מצד אחד - כשיש נושאים ערכיים, שזו האג'נדה שלהם, אז אין משמעת קואליציונית.
דוד טל: אדוני יכול לתת דוגמה?
יעקב מרגי: אני מציין לשבח את חברת הכנסת שלי יחימוביץ על עמידתה האיתנה בנושאים שחשובים לה, ואידך זיל גמור על עוד כמה חברי כנסת.
יעקב מרגי: סיעה שמונה 19 חברי כנסת, מכהנים שמונה שרים מטעמה.
יעקב מרגי: אם הקואליציה תצליח להעביר היום את ראשות ועדת הכספים למפלגת העבודה יהיו לה ארבעה ראשי ועדות חשובות: פנים, חינוך, זכויות הילד וכספים.
יעקב מרגי: אני שואל את עצמי - - -
דוד טל: איפה הפרופורציה.
יעקב מרגי: ודאי אין איזון בקואליציה הזו.
יעקב מרגי: אם זו קואליציה וירטואלית – אז בואו נעשה הכול וירטואלי ונוכיח לקואליציה מה זו עבודה וירטואלית.
משה כחלון: אדוני רומז על אפליה?
יעקב מרגי: לא אפליה.
יולי יואל אדלשטיין: אולי צריך לנהל את הדיון הזה בהנהלת הקואליציה ולא בוועדת הכנסת.
שלי יחימוביץ': על רקע עדתי?
יעקב מרגי: כפי שהרבה דברים לא ברורים לכם כמו איך הקואליציה הזו מחזיקה מעמד, איך ראש הממשלה מחזיק מעמד, יש עוד שאלה שכנראה לא תהיה ברורה.
יעקב מרגי: אני משתגע, מה עוד אפשר לרצות את אהוד ברק?
משה שרוני: ראש ממשלה.
דוד אזולאי: הוא לא יכול להיות ראש ממשלה.
דוד אזולאי: זו הבעיה שלנו.
יעקב מרגי: אהוד ברק ראש סיעה גדולה, שניה בגודלה בכנסת, מצהיר הצהרה.
יעקב מרגי: הוא ראש סיעה חברתית, מפלגת העבודה – הוא בוגד בעקרונות שלה.
יעקב מרגי: הוא מתנגד לקצבאות הילדים, הוא מעדיף שימשיכו להיות 800,00 ילדים שיחיו מתחת לקו העוני.
יעקב מרגי: מטיל על זה וטו.
יואל חסון: אהוד ברק?
יעקב מרגי: כן, וסיעת קדימה נכנעת, לא רק שלא עושים לו נו-נו-נו על כל ההתנהלות, גם נותנים לו עוד בונוס.
יעקב מרגי: אנחנו מצהירים פה: נגד פרופסור אבישי ברוורמן אין לנו שום דבר אישי, לא בתפיסת עולמו ולא - - -
שכיב מוראד שנאן: יש לך באיזשהו מקום את הוטו של אהוד ברק רשום?
יעקב מרגי: הוא הצהיר אותו.
יעקב מרגי: לכן אני אומר שחברי סיעת ש"ס בוועדת הכנסת יתנגדו לכל המהלכים שמובאים היום לסדר-היום.
דוד טל: חבר הכנסת שרוני, הצעה לסדר.
משה שרוני: היות שהסיעות הקואליציוניות לא הגיעו להסכם, אני מציע לתת להם חצי שעה להגיע למשהו ולבוא לכאן עם הצעה אחת.
דוד טל: תיכף נשמע את יושב ראש סיעת מפלגת העבודה.
דוד טל: בבקשה, חבר הכנסת איתן כבל.
איתן כבל: נכון לרגע זה אין שום הסכמות.
איתן כבל: אני רוצה שהדברים האלה יהיו ברורים וחד-משמעיים.
דוד טל: בין מי למי?
איתן כבל: בין מפלגת העבודה לבין קדימה לבין ש"ס.
איתן כבל: נכון לרגע זה אין הסכמות, אשר על כן אני לא יכול למנוע מהממשלה לקבוע מסגרת דיון.
איתן כבל: מעבר לכך, החברים בוועדת הכנסת מטעם סיעת העבודה יידרשו להצביע נגד, גם נגד - - -
יולי יואל אדלשטיין: מינוי השרים.
איתן כבל: לא, מינוי השרים אני לא יכול להצביע נגד.
איתן כבל: הסעיף הראשון על סדר היום הוא קביעת מסגרת לדיון.
איתן כבל: אינני יכול לקבוע העלאה או אי העלאה למליאה.
איתן כבל: כיוון שכך, לגבי מסגרת הדיון זה פחות חשוב מבחינתנו, כי נידרש להצביע נגד במליאה.
איתן כבל: גם הסעיף השני, שנוגע לביצוע ההחלפה בוועדת הכספים, למרות שמדובר בחבר שלנו, נצביע נגד.
איתן כבל: או שיש הסכמה או שאין הסכמה.
משה שרוני: בגלל זה הצעתי שתצאו לרבע שעה, תתקוטטו ותגיעו להסכם.
דוד טל: חבר הכנסת וילן, בבקשה.
אבשלום וילן: אם הקואליציה לא הגיעה להסכמה - שתעשה סדר בביתה.
אבשלום וילן: אני מסכים עם מה שאמר חבר הכנסת רותם; ראש הממשלה וסגניתו אינם נמצאים.
דוד טל: יש סגנים אחרים.
אבשלום וילן: כל השבועיים האחרונים הנושא האיראני ונושאים אחרים לא יורדים מעל הפרק.
אבשלום וילן: פה מפרקים את המשרד לעניינים אסטרטגיים, מנפחים את הממשלה.
אבשלום וילן: אני גם יודע שמה שאמר חבר הכנסת כבל הוא כנראה לא מקרי.
אבשלום וילן: ממשיכים להתווכח.
אבשלום וילן: אמר חבר הכנסת מרגי שהם כנראה מקופחים, ואת יתרת הבשר שלהם עד הערב יקבלו.
אבשלום וילן: אני דורש דבר אחד: אם יקבלו ליטרת בשר - אני דורש שתהיה הסכמה של הכנסת.
אבשלום וילן: נגמרו הסיפורים מתחת לשולחן, תרתי משמע.
אבשלום וילן: כל ההסכמים שייעשו בסיעות הקואליציה - נא להודיע בתחילת הדיון במליאת הכנסת או בסופו.
גדעון סער: אני רוצה להפריד בין הנושאים העומדים על סדר-היום.
גדעון סער: נושא ראשון, מינוי שרים.
גדעון סער: הוא בא ביום ממשלה ועליו לא נדרש אישור של איש מאתנו, והוועדה צריכה לקבוע סדרי דיון.
גדעון סער: למען הסר ספק, נתנגד לצירוף השרים, כפי שצריכה לעשות אופוזיציה במליאה, אבל מה שאנחנו עוסקים בו ברגע זה הוא קביעת סדרי הדיון ביום שמוגדר כיום ממשלה.
גדעון סער: נקודה שניה, יושב ראש ועדת הכספים, במסגרתה מוצע לסטות מהחלטות הוועדה המסדרת.
גדעון סער: ניתן היה לבוא לסיעת ישראל ביתנו להגיד לה: אנא השיבי לנו את אשר קיבלת בשעתו, שכן חלפה לה כבר חצי שנה מאז שסיעת ישראל ביתנו עזבה את הקואליציה.
גדעון סער: אבל כולנו מרוצים מתפקודו של סטס מיסז'ניקוב, אין סיבה אמיתית להחליף אותו.
גדעון סער: אבל נגיד שמישהו חולק עליי ואומר שדווקא כן יש סיבה להחליף אותו.
גדעון סער: אפשר לבוא לוועדת הכנסת ולהגיד לה דבר כזה אם זה מעוגן בהחלטות הוועדה המסדרת.
גדעון סער: יוכיח לי מישהו שמפלגת העבודה קיבלה את ועדת הכספים בוועדה המסדרת.
גדעון סער: לכן, לסעיף זה צריך להתנגד בכל תוקף.
גדעון סער: עכשיו יש לי הצעה ידידותית, חברית, לקואליציה.
גדעון סער: אני מציע לכם כהצעה חברית – וקחו את זה כך - תמשכו את הבקשה.
גדעון סער: תאמינו לי, אין אדם כמוני שייהנה יותר ממה שיקרה כאן אם לא תמשכו.
גדעון סער: לא צריך לראות הרבה צעדים קדימה.
גדעון סער: לכן אני מציע לכם בשלב המקדמי הזה, תמשכו א הבקשה הזאת, תעשו קצת סדר בתוך השורות, כי ברגע זה נראה לי שיש רק מרכיב אחד בין מרכיבי הקואליציה שתומך בעניין זה והוא קדימה.
גדעון סער: אבל עדיין אין לה שלטון מוחלט בבית הזה, ולכן הצעתי היא לעשות שיעורי בית ולחזור לבית הספר מוכנים.
נסים זאב: אדוני היושב ראש, צריך להבין שהחלטה לשנות את יושב ראש ועדת הכספים זה בעצם הדחה - אולי לקרוא לזה החלפה.
נסים זאב: אני יודע שיש סוגיה שמחליף פרה בחמור, זו סוגיה שכולנו מכירים, אבל כשמדברים בבני-אדם, ביושבי ראש של ועדות, כשבאים להחליף אותם המשמעות היא הדחה.
משה שרוני: את חבר הכנסת ליצמן לא הדיחו?
משה שרוני: איפה הייתם אז?
נסים זאב: איזו סיבה יש להדיח יושב ראש מכהן, כאשר אני חושב שהוא מקובל על כל חברי הבית הזה.
משה כחלון: כל שכן שעוד לא גמרו את העניין עם ש"ס.
נסים זאב: לכן, אדוני היושב ראש, אם אנחנו רוצים לצאת ידי חובה - ריבוי החברים סביב השולחן הזה מראה על אחדות.
נסים זאב: הרבה זמן לא ראיתי כל כך הרבה חברים, כולם נקבצו ובאו לך, לדיון הזה.
נסים זאב: זה מראה על אחדות של חברים, שכולם רוצים לעזור ולסייע.